Lesersbrief: Dankie dat jy mooi na my kind kyk, liewe onderwyserAnni Green skryf: Argieffoto (Foto: Verskaf) Liewe onderwyser Ons nader die einde van die jaar, en staan reeds op die drempel van ŉ nuwe jaar. Die komende jaar, 2023, is egter nie soos enige ander jaar nie, maar die jaar waarin ons eerste kind die skoolwêreld betree. As ouer/ onderwyser wil ek, net soos al die ander, ook die beste vir my kind hê. Ek het myself egter die vraag gevra: “Wat is die beste?”. As ŉ mens, is ek seker net soos elke ander ouer. Ek wil hê boetie moet vinnig hardloop en klasleier wees, ek wil hê dat sussie nooit sukkel met wiskunde nie, en ek wil hê dat boetie bekend sal wees. Maar ek lê al my behoeftes by die Here se voete, want ek weet dit is nie belangrik nie. Ek ontken en stel nie die werk wat onderwysers wel doen eenkant nie. Ek verstaan ook dat daar duisende sperdatums is van alles wat voor die einde van elke kwartaal en jaar gedoen moet word – ek self is in die onderwys. Met ŉ knop in my keel stuur ek, en duisende ander ouers, hulle kinders na jou – die onderwyser – toe in 2023. In die klas en in jou teenwoordigheid gaan hulle baie tyd spandeer. Hulle gaan jou as hulle rolmodel voorstaan, die beste persoon in hulle lewe. Aangesien my kind na jou gaan kyk, vra ek die volgende: Leef ŉ lewe wat vrug dra, maak seker dat jy ŉ verhouding met die Skepper het. Jy werk met God se kroon. Vertel ons kindertjies van Jesus en God se grootheid. Leer hulle dat al wat regtig saak maak in die lewe Jesus is, dit is al wat vir ewig sal bly staan. Leer hulle om onselfsugtig te leef en om mense om hulle te bedien. Leer hulle om net soos Jesus hulle naaste lief te hê, en hulself laaste te stel. Praat met hulle oor koninkryksbeginsels wanneer hul toets skryf – leer hulle om alles met volharding te voltooi en nie lui te wees om te leer nie. Speel hulle buite en is hulle bewus van die skepping of baklei hul met mekaar? Leer hulle om mekaar te vergewe soos wat God ons elke dag vergewe. Leer hulle dat alles in die lewe nie nét oor hulle gaan nie, maar oor die groter prentjie – om God bekend te maak aan ander. Leer hulle dat die wêreld so lyk, want mense ken nie vir Jesus nie. Dit is hoekom ons hier is. Leer hulle só dat hulle ŉ verskil in die wêreld sal maak. Ek sien te veel kinders wat opkyk na onderwysers wat geen vrug dra nie, wat nie vir kinders ewigheidsgoed leer nie – om net prestasies na te jaag, populêr te wees of gewilde klere te dra, gaan definitief nie ons kinders help om die resies voluit tot die einde te hardloop nie. Hulle gaan êrens langs die pad val. Kinders sukkel omdat die gemeenskap rondom hulle – ouers, onderwysers en kerkleiers – se lewens self nie vrug dra nie. Kinders leer deur na ons optrede te kyk. Dankie, liewe onderwyser, dat jy ook my kind gaan leer lees, skryf en wiskunde doen. Ek, as ouer, gaan jou hande sterk maak deur alles by die huis te doen wat ek kan. Ek sal seker maak dat my kinders hard werk en alles na die beste van hulle vermoë doen. Ek gaan ook my bes probeer om Jesus vir hulle te wys en lewe. “Wat is dan tog die beste vir my kind?” Die beste vir my en elke ander ouer se kind, is om in ŉ gemeenskap groot te word waar ouers, onderwysers en die breër gemeenskap hulle leer om regtig ŉ verhouding met Jesus te hê. Liewe onderwyser, mag jou emmertjie oorloop in 2023, sodat ons kinders ŉ verskil in die wêreld sal maak. Dankie vir alles wat julle doen!